葵涌

葵涌響香港新界西南部，以前係涌名同村名，家下係一個大區。葵涌西面係藍巴勒海峽，對住青衣島，西北係大窩口同荃灣，東南係荔枝角同美孚新邨，東北係和宜合同城門。東面係金山，係連緜九龍同大帽山之間。過咗山係沙田。

地理上葵涌東同北係高山，西面沿岸有座山，南面係填地。

行政上葵涌歸葵青區。

史 

明朝萬曆年間出版嘅《粵大記》已經好清楚咁標示葵涌呢個地名。

葵涌原本係荃灣東面一條涌，流入垃圾灣，條涌周圍有幾條村，其中葵涌村就響涌口，而上葵涌村就其中一支流上游。後來香港政府發展荃灣新市鎮，將垃圾灣填平。條河就變成暗渠流入藍巴勒海峽。

行政 
荃灣新市鎮將葵涌成個區分成兩部份，上葵涌同下葵涌。上葵涌，又叫做北葵涌，係北面靠山嘅地方，例如石蔭、石籬，梨木樹，原上葵涌等地。而下葵涌，又叫南葵涌，係南面填地，同東面兩面嘅山，好似葵興、葵芳、葵盛、荔景，葵涌貨櫃碼頭等地。亦有拆分中葵涌出來，大概係大連排同東面山脈一帶。

葵涌原同荃灣係一體，所以葵涌各村都屬於荃灣鄉事委會員之下。到之後發展，葵涌亦都係荃灣新市鎮一部。1980年代，葵涌初期係歸荃灣區議會，到後尾荃灣，葵涌同青衣島人口太多，先同青衣夾埋做「葵涌及青衣區」，即係家下葵青區。